ક્રિકેટની મેચમાં ૨૦-૨૦ મેચ, વન-ડે કે પછી આઈ.પી.એલ. મેચ પતે પછી ફટાકડાં ફોડવાનાં એટલે ફોડવાનાં. સિઝન ગમે તે હોય લોકો જોડે ફટાકડાં આવી જ જાય. મેચ પછી ફટાકડાં ફૂટે એ તો જાણે સમજ્યા. ઉદ્‍ઘાટન મેચમાં પણ શરૂઆતમાં જ આતશબાજી કરી લેવાની. પછી ચાલુ મેચમાં પણ ખેલાડીઓ એકબીજા સાથે સ્લેજિંગ કરી શાબ્દિક ફટાકડાં ફોડી લેતા હોય છે. અને એથી આગળ વધી ખેલાડીઓ લાફા લાફી પણ કરી લે અને પછી માફા માફીનું પણ ચક્કર ચાલે. ટીમના માલિકો જો હિરોઈન અને ઉદ્યોગપતિ હોય તો મેદાનની બહાર સ્ટેડિયમમાં ચાલુ મેચે હાથની ખેંચા ખેંચી થાય, ધમકીઓ અપાય. કોર્ટમાં છેડતીના કેસ થાય. અને મીડિયા અને પબ્લિકને આવા ફટાકડા ફૂટતાં જોઈ આનંદ આવે. આઈ.પી.એલ. ટીમના માલિક જો ફિલ્મી હીરો હોય તો સુરક્ષાકર્મીઓ જોડે મારા મારી કરી ન્યૂઝમાં રહી શકે અને મીડિયામાં મફતની પ્રસિદ્ધિ મળે તે નફામાં. આવા દારૂગોળા વગરના વર્ચ્યુઅલ ફટાકડાંથી પ્રદૂષણ ના ફેલાય અને ફાયદો જ ફાયદો.